Riziko prenosu svrabu.
Dobrý deň, robím v zdravotníckom zariadení a bola som v priamom kontakte (cca 15 minút) s človekom, ktorý mal pravdepodobne svrab, chcem sa opýtať, či je veľká šanca, že to od neho dostanem,aj keď som si ruky hneď riadne umyla a použila dezinfekciu. Ďakujem.
Dobrý deň,
ďakujeme za Vašu otázku.
Svrab je parazitárne kožné ochorenie. Prenáša sa najmä predĺženým kožným kontaktom – často v rodine, medzi partnermi, alebo pri fyzickej starostlivosti o pacienta. Pokiaľ nešlo o intenzívny a dlhší kontakt koža na kožu, riziko nákazy je nízke, nie však vylúčené. Svrab sa však môže šíriť aj nepriamo, a to zdieľaním spoločných predmetov - oblečenia, uterákov, posteľnej bielizne.
Ako prevenciu Vám odporúčam sledovať si pokožku. Medzi prvé príznaky svrabu patrí svrbenie (najmä v noci), drobné vyrážky, pľuzgieriky medzi prstami, na zápästiach, v podpazuší, pod prsiami alebo v oblasti genitálií. Ak by sa objavili príznaky, kontaktujte kožného lekára.
Prajem Vám pekný deň.
S pozdravom
PharmDr. Patrícia Čečková